
1 Innledning

1.1 Bakgrunn for arbeidet

Reindriftsutøvere har gjennom noen tiår oppnådd rettsvern for sine tradisjonelle beiterettigheter hos domstolene. Dette rettsvernet har hovedsakelig omfattet inngrep i reinbeiterettigheter i forbindelse med offentlige inngrep og har omfattet reinbeitedistrikter hvor utøverne innen distriktet er betraktet som en kollektiv gruppe. Denne rettspraksisen omfatter i liten grad rettigheter knyttet til bestemte grupper av reindriftsutøvere, siida’er, innen et reinbeitedistrikt. 


Det er mulig å dra visse paralleller mellom rettssituasjonen for dagens reindriftsutøvere og tidligere tiders medlemmer av bonde- og leilendingssamfunn i Norge. Sistnevnte var preget av en eiendomsstruktur med allmenninger og ”fellesskap” i utmark med felles bruk av beite. Denne rettssituasjonen kan mulig gjenfinnes et stykke på veg innen dagens reindrift.


Etter hvert som utnyttingen av utmarksområdene ble mer intensiv, oppsto det et behov for å få fastlagt sameieandeler med tanke på ordning eller individualisering av bruken. Størsteparten av de sørnorske jordsameiene ble oppløst gjennom store utskiftinger i perioden fra om lag 1860 og drøyt hundre år framover, samtidig som allmenningsbruken ble ordnet og formalisert. 


Sedvanerettslige oppfatninger blant reindriftssamer tilsier at alle utøvere innen et distrikt ikke har lik rett til bruk av beite, men at forskjellige siida’er har rettigheter knyttet til forskjellig beiteland. Med utgangspunkt i denne sedvanerettslige oppfatningen, og med bakgrunn i at retten til å drive reindrift er et begrenset gode, melder det seg også et behov for å fastlegge disse rettighetene mellom rettsbærerne. Dernest melder det seg et behov for å se på muligheten for å finne en rettslig grunnet metode for å ordne bruken av disse rettighetene mellom rettsbærerne.

1.2 Reindriftsrettighetene og jordskifteloven

Inntil nylig var det vanlig å oppfatte jordskifterettenes kompetanse slik den ble uttrykt av Helge Christensen hvor det het at:

”Flyttsamenes rettigheter m.h.t. beite, flyttveier m.v. i henhold til reindriftslovgivningen, er av særegen karakter som faller utenfor jordskiftelovenes forskrifter om avløsning og ordning av bruksrettigheter m.v. Ved jordskifte og bruksordning innenfor reinbeitedistrikt må det tas hensyn til disse rettigheters eksistens og de bånd og ulemper de kan medføre for grunneiere og andre rettighetshavere på forskjellig måte.” 

I kommentarutgaven til Austenå og Øvstedal
 ble samme standpunkt videreført, dog uten å gi noen karakteristikk av rettighetene, i det det kort het at ”dei rettane flyttsamane har til beite m.m. i medhald av reindriftsloven fell utanfor”. 


I St.meld. nr. 28 (1991-92) En bærekraftig reindrift, ble det for første gang drøftet å gi jordskifteretten en egen lovhjemmel til å foreta bruksordning mellom grupper av reindriftsutøvere. Landbruksdepartementet skrev at:

”Over tid vil det kunne oppstå konflikter om beitebruken både innen og mellom distrikter. Det mangler i dag et redskap for å behandle og avveie slike konflikter mellom rettighetshavere. Prinsipielt er det ikke noen hindring for å utvikle et rettsapparat for å behandle denne typen situasjoner etter samme modell som for landbruket. Departementet mener derfor det kan være aktuelt å utvide jordskiftelovens og reindriftsglovens bestemmelser slik at jordskifteretten også kan avsi dom i brukskonflikter innen reindriften, og mellom reindriften og andre arealinteresser.”

Utvidelsen av jordskiftelovens bestemmelser til å omfatte brukskonflikter innen reindriften ble særskilt nevnt. En utvidelse av jordskifteloven til å omfatte reindrift ville kreve enkelte mindre lovendringer. Dette skulle departementet komme tilbake med i forbindelse med proposisjon om revisjon av reindriftsloven. Da departementet kom tilbake, var forslaget om å gi jordskifterettene utvidet kompetanse fjernet. I høringsnotatet av 27. juli 1993 het det at:

”Etter nærmere vurdering har departementet kommet til at dette ikke er hensiktsmessig [å la jordskifteretten behandle konflikter internt i reindriften]. Det ville bl.a. innebære at jordskifteretten måtte overprøve de forvaltningsavgjørelser reindriftsforvaltningen treffer. Jordskifteretten har ingen kompetanse i forvaltnings-

rett. På grunn av dette fremmer departementet ikke forslag om at jordskifteretten skal behandle interne konflikter i reindriften.” 

Lovendringen som var blitt flagget høyt i St. meld nr. 28, og som skulle gi reineierne muligheten til å bruke jordskifteretten til å ordne de etter hvert kompliserte beiteforholdene, slik bufeholdere lenge hadde hatt anledning til, ble dermed i stor grad redusert til å bli presisering av den kompetanse jordskifteretten allerede hadde. Presiseringen innebar at det ble gitt hjemmel til å holde bruksordning, felles tiltak, rettsutgreiing og grensegang. 


Bruksordning (jskl. § 2, bokstav c nr. 3) innebærer at jordskifteretten kan gi regler for bruk av område hvor det foregår reindrift. Bruksordning kan bl.a. gå ut å gi regler for bruk av flytteveg, felles gjerdehold eller beiting der det foregår fellesbeite. Hjemmelen er uttrykkelig avgrenset til ikke å gjelde regulering av ”tilhøva mellom dei som utøver [slik] reindrift.”


Felles tiltak (jskl. § 2, bokstav e) er basert på samme prinsipp som bruksordning, men tar i tillegg høyde for fordeling av felles investeringer o.a.  



Rettsutgreiing (jskl. § 88 a) innebærer at jordskifteretten kan klarlegge og fastsette eiendoms- og bruksrettsforhold i områder der det foregår reindrift. Retten kan ta stilling til omfanget av retten til å drive reindrift i området eller om det foreligger rett til beiting for bufe. 


Grensegang (jskl. § 88) innebærer at jordskifteretten kan ta standpunkt til rettighetsgrenser i områder hvor det foregår reindrift i medhold av reindriftsloven og alders tids bruk.


Jordskifteretten ble også gitt myndighet til å holde skjønn etter reindriftsloven. Skjønn kan holdes når det har oppstått skade, eller forut for et inngrep. 

Reindriftslovutvalget (NOU 2001: 35) har i Forslaget til endringer i reindriftsloven foreslått å gi jordskifterettene hjemmel til å fastsette beitebruksordninger etter reindriftsloven på visse betingelser.
 

1.3 Målsetting med arbeidet

Målsettingen med dette arbeidet vil være todelt. En del vil gå ut på hvordan en kan komme fram til om reindriftsutøvere eller bestemte grupper av reindriftsutøvere har areal- og beiterettigheter av sedvanerettslig, privat karakter, og eventuelt hvordan slike rettigheter kan erverves gjennom bruk. Videre hvordan fastlegge omfanget av slike rettigheter og dra grenser for dem i forhold til andre som kan inneha tilsvarende rettigheter. 


En påfølgende del av arbeidet vil gå ut på å se på om bruksordning etter prinsipp fra jordskifteloven kan tilpasses til en reindriftssamisk kontekst og gis anvendelse som virkemiddel for å forbedre kompliserte bruksforhold og løse brukskonflikter innen samisk reindrift. 

2 Problemformuleringer 

2.1 Domstolenes behandling av reindriftens rettigheter

Det finnes et rikholdig utvalg av dommer som bl.a. uttrykker hvilket syn domstolene til enhver tid har hatt på reindriftens rettigheter. Likeledes finnes det rikholdig forvaltningspraksis om dette. En foreløpig hypotese kan være sentralforvaltningen og rettsteoretikere i større eller mindre grad har vært oppmerksom på reindriftens rettigheter. Høyesterett har anerkjent reindriftsutøvernes rettigheter siden slutten av 1960-tallet. Når det gjelder underinstansene og jordskifterettene, kan det synes som om dette ikke alltid har vært tilfellet. 


Eksempelvis kan det nevnes at tendensen til å overse reindriftssamenes rettigheter ble påpekt allerede i 1938 av utskiftningssjef Ola Juvkam i Landbruksdepartementet. Reindriftssamenes rettigheter hadde da ved flere anledninger blitt oversett ved utskiftninger av utmarksstrekninger i Nordland fylke, med de følger at områdene var blitt gjerdet inn og reindriften utestengt. På grunn av dette sendte Juvkam et rundskriv til utskiftingsformennene for å gjøre disse ”bekjent med flyttlappenes rettigheter med hensyn til beitemarker, flyttveier m.v.”
 


Rettsanvendelse i underinstansene og jordskifterettene vil være interessant å undersøke. Jeg vil særlig ta for meg et utvalg jordskiftesaker hvor realsameier i utmark er blitt oppløst, for å se på  hvordan reindriftsinteressene er blitt behandlet. 

2.2 Rettsidentifikasjon 

Som medlem av reinbeiterettsutvalget
 med mandat bl.a. å se på om ”noen del av den midlertidige soneinndelingen i Vest-Finnmark krenker etablerte reinbeiterettigheter” og videre om ”den faktiske bruk har etablert rettigheter”, registerte jeg at det ikke fantes tilstrekkelig med tradisjonelle rettskilder til å kunne fastslå om og når reindriftsutøvere ervervet rettigheter av privatrettslig karakter. Det fantes heller ikke rettskilder å støtte seg til for å avgjøre om og eventuelt når beiterettigheter gikk over fra å være kollektive i vid forstand til å bli knyttet opp mot bestemte grupper. 


Reglene om hevd i tradisjonell tingsrett kan muligens anvendes for å fastlegge slike rettigheter knyttet til siida’er herunder muligens også prinsippene fra rettsutgreiing og grensegang innen jordskifteretten. Men rettskildene er som nevnt av begrenset omfang. Anvendelsen kompliseres også at samfunnsutviklingen med økt krav til velstand, mekanisering mm. har medført at etablerte tradisjoner og sedvane, slik de bl.a. er beskrevet av Solem og Vorren,
 langt på veg er brutt opp. 

Problemstillinger:

· Når erverver reindriftsutøvere eller grupper av utøvere rettigheter basert på sedvane.

· På hvilken måte er det mulig å identifisere og dra grenser for rettigheter mellom bestemte grupper eller individuelle rettighetshavere.

· Kan en dra et naturlig å skille mellom kollektive grupperettigheter i vid forstand og rettigheter for individer eller avgrensede grupper (siida’er). 

· Fastlegging av rettigheter for reindriftsgrupper basert på hevd eller alders tids bruk reiser spesielle spørsmål. Eksempelvis om hevdslovens regler er i overensstemmelse med de kriterier en ut fra et reindriftssamisk ståsted vil mene må ligge til grunn for å erverve rettigheter. Kan f.eks. uskrevne samiske rettsregler om erverv av sedvanerett komme i stedet for hevdslovens regler.

· Kan sentrale begreper fra tingsretten som hevd, festnet bruk, god tro, synlig innretning og bruksrett prøves i relasjon til reindriften? 

· Finnes det et reindriftsrettslig ”eiendomsbegrep”? 

· Når en rettighet erverves gjennom bruk over flere generasjoner får rettssuksesjonen betydning. Hvordan er denne innen reindriften? 

2.3 Endring og regulering av beite- og arealbruk.

2.3.1 Det offentliges adgang til å regulere eiendoms- og bruksrettigheter

Lovgiverens kompetanse til å regulere eiers eller bruksrettshavers rådighet er i utgangspunktet ikke omtvistet.
 Det som kan vekke debatt, er om begrensningene i råderett utløser erstatningskrav. Rettspraksis har vist at det ikke er avgjørende, sett i forhold til spørsmålet om erstatning, om en grunneier eller bruksrettshaver får redusert sin verdi. Det avgjørende må være om det skjer en overføring av verdi fra A til B. Da må reguleringen sidestilles med som eiendomsavgivelse som staten fordrer av eieren. 


Sett i forhold til at reindriftsutøverne kan ha rettigheter av privat karakter, reiser spørsmålet seg om myndighetenes adgang til å regulere disse rettighetene. Dette vil være gjenstand for drøfting i arbeidet.

2.3.2 Rettslig grunnet bruksordning

I dette begrepet ligger det ikke kun den allmenne forståelsen ”å ordne bruken” ved regulering. I rettslig, eller mer presist i jordskifterettslig forstand kan en snakke om bruksordning når det foreligger ”rettslig grunnet sambruk” og når regulering eller ordning av denne tar hensyn til at omfanget av den rett en bruksberettiget har, skal være uforandret etter ordningen. Samtidig skal ordningen utløse en felles gevinst i form at mer rasjonell bruk, avklaret rettssituasjon osv. I reindriftsrettslig sammenheng foreligger det i dag ingen rettslig begrunnet metode for å fastlegge eller verdsette omfanget av de rettigheter utøverne måtte ha. I dag kan bruksordning i reindriftssammenheng dermed like gjerne bli å ordne bruken utfra biologiske forvaltningskriterier.


En jordeier vil oftest ha en inngangsverdi det er mulig å verdsette. Dette trenger nødvendigvis ikke kun å være et areal. Det kan også være en rettighet knyttet til dette arealet som en servitutt på naboeiendommen. Inngangsverdien kan også bli fastlagt som en andel i et fellesskap fastlagt ut fra gammel skatteskyld. Når det f.eks. avholdes ordning av jakt, beite eller innlandsfiske vil den enkeltes verdigrunnlag bli fastlagt som en andel, og inntekt av f.eks. salg av jakt- eller fiskekort fordelt etter denne. 


Reindriftens arealbruk som har sin basis i et nomadisk samfunn, har en annen karakter enn jordbrukets. Det må det tas hensyn til ved vurdering av om bruksordning kan være et anvendelig virkemiddel. Arealbruken er blitt beskrevet som ekstensiv og dynamisk, og karakteriseres av at reinen oppholder seg på forskjellige steder til forskjellig tider for å kunne utnytte beitene optimalt. Dette gjør at reindriftsutøvere ikke vil nytte det samme arealet hele året, samtidig som det kan være aktuelt for flere grupper å nytte det samme areal til forskjellig tider.


En siida kan f.eks. ha forholdsvis fast tilknytning til et vinterbeiteområde og samtidig en mer fleksibel tilknytning til høst- og vårbeiteområde med bestemte tidsrom for bruk knyttet opp mot tradisjonelt flyttemønster. For å kunne sette bruksordning i en reindriftssamisk kontekst, vil problemstillingene bl.a. være knyttet til:

· Hvordan verdsette partenes rettslige størrelse.

· Hvordan utforme et funksjonelt regelverk og en modell for rettslig grunnet sambruk som er tilpasset reindriftssamisk oppfatning.

· Hvordan kunne prøve nytte i forhold til tap (hvis en part blir påført netto tap til fordel for en annen part, er det ikke lengere snakk om en rettslig grunnet ordning, med beslag av rettigheter). 

· I hvilken grad kommer tidsperspektivet inn som en faktor ved ordning av reinbeiteområder. 

· Vurdering av eksklusiv kontra partielt rettserverv og bruksutøvelse der flere siidaer har etablerte rettigheter i de samme områdene.

2.3.3 Andre former for endring og regulering av bruksstruktur

I etterkant av at omfanget av rettigheter knyttet til bestemte reindriftsgrupper er fastlagt, kan det også være behov for å se på andre former for virkemidler som utløser mer rasjonell bruk, kan gis anvendelse i en reindriftssamisk kontekst. Det kan være:

· Felles tiltak ikke bare basert på ordning av bruk, men også nødvendige investeringer.

· Avløsning av rettigheter som ikke lenger har funksjon (mot andre naturalier eller penger)

· Ombytte av former for tinglige rettigheter

2.3.4 Bruksordning i reindriftsområder i relasjon foreslått lovendring

Lovendringen som ble foreslått i St. meld. nr. 28 (1991-92) En bærekraftig reindrift, og som skulle gi reineierne muligheten til å dra nytte av noen jordskifterettens virkemidler, ble som vist innledningsvis aldri det den var tiltenkt. I NOU 2001:35 blir det foreslått at reindriftssiidaene skal ha bruksregler etter modell hentet fra reglene om bygdeallmenninger (lov av 19. juni 1992, §§ 3-7) da det ”i flere sammenhenger er nærliggende å sammenlikne et reinbeitedistrikt med allmenning”.
 Denne erkjennelsen gjør interessant å se på hva dette forslaget innebærer, og på hvilken måte en kan utforme og prøve slike bruksregler med hensyn på reindriften. 

3 Metode og empirisk materiale

3.1 Tradisjonell rettsvitenskaplig metode 

I den del av arbeidet som går på å fastsette gjeldende rettssituasjon mellom reindriftsgrupper o.a., vil det være relevant å benytte alminnelig rettsvitenskaplig eller rettsdogmatisk metode, slik den bl.a. kommer til uttrykk hos Fleicher, Boe, Nygaard og Eckhoff.
 Innenfor dette vil tradisjonelle rettskilder bli lagt til grunn. 


Det melder seg imidlertid raskt et problem i forhold til kildebruk. Det foreligger svært lite rettspraksis som er direkte anvendelig i forhold til å avklare rettssituasjon nå det oppstår tvist mellom grupper av reindriftsutøvere.


Dette gjør at andre kilder må tillegges større plass. Praksis fra underinstansene kan være kilder. Da ikke kun som leverandør av prejudikater, men bl.a. også for å kunne se på hvilke rettsoppfatninger som har preget domstolene. Etablert bruk og rettsrådighet hos reindriftsutøvere vil også være en kilde som må gis vekt. 


Mangel på tradisjonelle rettskilder tilsier at mer ”utradisjonelle” kilder slik som intervju-undersøkelser og reelle hensyn bør legges til grunn. Om det finnes egne reindriftssamiske prinsipper og ulovfestede ”læresetninger” bør undersøkes. Bl.a. for å se om bestemte former for bruk eller rettsoppfatning som en del av en folkegruppes materielle kultur, kan danne grunnlag for rettigheter av privatrettslig karakter. 

3.2 Jordskifterettslig metode

For den del av arbeidet som er knyttet opp mot å se på om bruksordning som prinsipp kan anvendes for å ordne beiteforhold mellom grupper av reindriftsutøvere, vil ikke en rettsdogmatisk metode være like anvendbar. Her vil det være aktuelt å anvende mer tverrfaglige metoder, slik de er nyttet i praktisk jordskifte. Jordskifterettene har en metode for å fastlegge og verdsette eiendommer og rettigheter, for deretter å gjennomføre faktiske endringer av bruks- og eiendomsstruktur. Metoden eller regelsettet tar høyde for at ingen enkeltpart blir påført økonomisk tap, samtidig som transaksjonen utløser en netto gevinst for partene samlet sett, for eksempel i form av mulighet for mer rasjonell beitebruk. 


Det vil imidlertid være naivt å tro at disse metodene som er utviklet gjennom flerfoldige århundrer i agrare kulturer med en annet oppfatning av eiendomsrett, lett kan anvendes på samisk tamreindrift. Utviklingen i tiden, med mer intensiv arealbruk både innen reindriften og fra det øvrige samfunn, samtidig som det har framtvunget seg en gryende erkjennelse av at reindriftsutøverne kan ha rettigheter av privat karakter, gjør at tiden likevel kan være inne for å forsøke å se på om disse metodene også kan gis anvendelse for å bedre bruksstrukturen innen samisk reindrift.

3.3 Komparativ metode.

Komparasjon eller sammenlikning mellom to eller flere retts- eller samfunnssystemer for å oppdage likhetene og ulikhetene mellom dem, er kjernen i komparativ metode. Disse likhetene eller ulikhetene kan etter at det er kartlagt underkastes nærmere bearbeiding for å se på: Hva er forklaringen på forskjellene? Hvilke av de ulike rettslige løsningene er best? Er det mulig å samle eksisterende ordninger i ”rettsfamilier” osv. 


I utgangspunktet er dette tenkt å være et arbeid hvor det empiriske materialet blir hentet fra samisk reindrift i Skandinavia, og bearbeidet for at resultatet av arbeidet forhåpentligvis skal finne sin anvendelse i dette området. For komparasjon og utvikling av faglig kunnskap, vil det likevel være naturlig å hente informasjon utenfor dette området.


En sammenlikning er interessant fordi utøvelsen av samisk og nenetsisk reindrift er svært lik,
 mens de ytre omstendighetene som politiske og økonomiske systemer, lovgivning, rettspraksis, integrering i storsamfunnet, velstandsutvikling osv. har vært svært forskjellig. Fridtjof Nansen er en av flere som har antatt at samisk og nenetsisk reindriften kan ha et felles opphav.


Nenetsisk reindrift har vært gjennom to dyptgripende endringer i nyere tid. Det første ved kollektiviseringen som startet i 1929, og ble fullført omkring 1950.
 På 1990-tallet gikk den nenetsiske reindriften gjennom en ny transformasjon, da kollektiviseringen skulle reverseres og reindriften på nytt skulle privatiseres. Selv om kollektiviseringen i stor grad ble gjennomført ved tvang, var den basert på en selskapsmodell hvor medlemmene av kolkhoz’et skulle ha en ideell andel knyttet opp mot det han gikk inn i kollektivet med. Med henblikk på sammenlikning kan det av ren teoretisk interesse være givende å se på hvilke rettsregler som var knyttet til denne prosessen herunder hvordan andelene ble fastlagt ved kollektiviseringen, på hvilket rettsgrunnlag ble privatiseringen på 1990-tallet gjennomført. Videre om det finnes rettstradisjoner knyttet til nenetsisk reindrift som har overlevd fra tiden før kollektiviseringen.

3.4 Deltagende observasjon

I noe grad bør det vurderes om deltagende observasjon (participant observation), en mye nyttet metode fra sosialantropologien, sammen med intervjuer, kan brukes med tanke på å skaffe til vege kunnskap om rettsoppfatninger blant reindriftsfolk. 


Mangelen på tradisjonelle rettskilder gjør at denne metoden kanskje bør vies oppmerksomhet. Å oppsøke reindriftsutøvernes sosiale miljø og ta del i arbeid og hverdagsliv, kan kombinert med observasjoner og samtaler av forskjellig formalitetsgrad, være en mulig rettskilde som igjen kan bearbeides med tanke på å systematisere kunnskap.

3.5 Empirisk materiale

Vanligvis vil det empirisk materialet i et juridisk arbeid være rettsavgjørelser og rettspraksis, lover, lovforarbeider, offentlige utredninger, andre offentlige dokumenter og annet tilgjengelig arkivmateriale, samt nåværende og tidligere lovgivning og relevant litteratur. 


I større eller mindre vil det empiriske materialet også bestå av innsamlet materiale basert på muntlige overleveringer. I et arbeid hvor det foreligger lite skreven og rettspraksis, vil slike kilder være av stor betydning.

� Christensen, H.: Jordskifteloven med kommentar, H. Aschehoug & Co, Oslo 1952, 2. utg. 1962, s. 123.


� Austenå, T. og Øvstedal, S.: Jordskifteloven. Kommentarutgave, Universitetsforlaget, Oslo 1984, 3. utg. 2000.


� NOU 2001:35, Forslag til endringer i reindriftsloven, s. 176. 


� Ravna, Ø.: Jordskifte og reindrift, i Jordskifterettene i Hålogaland. Historikk, jurisdiksjon og saklig kompetanse, Vadsø 2003, s. 57-59.

